## Fælleskommunalt høringssvar til samarbejdsaftale om kommunikation, ledsagelse og praktisk hjælp

De syddanske kommuner takker for det fremsendte høringsudkast til samarbejdsaftale om kommunikation, ledsagelse og praktisk hjælp. Kommunerne bakker op om aftalen og dennes intentioner. Kommunerne bemærker, at samarbejdsaftalen er blevet mere overskuelig, informativ og med forbedrede præciseringer. Det er ligeledes godt, at fordelingen af ansvaret nu er beskrevet tydeligt i aftalen.

**Generelle kommentarer**

De syddanske kommuner har følgende kommentarer af generel karakter til aftalen:

* Fra kommunerne er der et ønske om, at der tilføjes et afsnit med beskrivelse af proceduren, når der skal indgås en kontrakt om ledsagelse.
* Kommunerne bemærker, at det nu er indskrevet, at aftalen også dækker borgerens behov for hjælp til kommunikation. Dette kan medføre en udvidelse af kommunernes forpligtelser.
* Aftalen kan med fordel specificeres i forhold til tilfælde, hvor det ikke er tilstrækkeligt, at der er en forælder tilstede. Der kan eksempelvis opstå situationer, hvor der er en forælder, som modarbejder barnets behandling – eller som ikke forstår, hvad behandlingen går ud på (af kognitive og/eller sproglige årsager). Dette kan medføre en væsentlig udvidelse af kommunens forpligtelser. Der bør derfor henvises til regler, lovgivning eller bestemmelser, der gør sig gældende i de mere komplicerede situationer.
* Aftalen omfatter også pædagogisk støtte, som er nødvendigt, for at borgeren kan have en adfærd, som gør det muligt at gennemføre sygehusbehandlingen. Kommunerne ser en risiko for, at sygehuspersonalet vil kræve, at det kommunale personale anvender magt. Der bør henvises til, hvilke regler og lovgivning der arbejdes under i disse tilfælde for hhv. kommunale og regionale medarbejdere.
* Der er i aftalen indskrevet en fire timers grænse for, hvornår sygehuset overtager betalingsforpligtelsen i akutte forløb. Dette vil konkret betyde, at det, i disse tilfælde, er kommunen der skal betale for personalet op til fire timer efter ankomst til sygehus. Dette bør tydeliggøres i aftalen.
* Et yderligere opmærksomhedspunkt fra kommunerne er vedr. borgere med personlige hjælpere i hjemmet. Det anføres i aftalen, at der kan indgås aftale om personlige hjælperes medvirken via standardkontrakten (med kommunen). Dette er ikke i alle tilfælde hensigtsmæssigt, da det ofte er borgeren selv (eller evt. et arbejdsgiverfirma), der aflønner hjælperne. Kommunen bør ikke indblandes i dette mellemværende mellem sygehuset og borgeren/arbejdsgiverfirmaet. Dette bør derfor udspecificeres.

**Specifikke kommentarer**

De syddanske kommuner har følgende specifikke bemærkninger til forløbsprogrammet:

**Målgruppe (s.1):**

* Afsnit 4:

Det bør præciseres, at alle borgere uanset alder stadig er afgrænset inden for målgruppen ”borgere med betydelig nedsat fysisk eller psykisk funktionsevne eller særlige sociale problemer”. Alternativt kan afsnittet skrives sammen med eller i tilknytning til afsnit 2 under målgruppe.

**Generelle forpligtigelser (s.2):**

* Afsnit tre:

*”Det bemærkes, at hvis borgeren har et behov for bistand, som ikke er relateret til sygehusbehandlingen, og som kommunen ville give borgeren, uanset om vedkommende var på sygehuset eller ej, er det fortsat en kommunal opgave at yde denne bistand.”*

Sætningen er uklar. Det bør konkretiseres, hvilke former for hjælp, der kan være tale om. Alternativt bør afsnittet fjernes. Det kan overvejes at supplere afsnittet med et par eksempler, således at man undgår uenighed i forhold til tolkningen af ”behov for bistand”.

**Akutte forløb (s.3):**

* Afsnit 4:

Kommunens forpligtigelse til at give ID-armbånd på bør præciseres, således forpligtigelsen alene er der, når kommunen er tilstede hos borgeren forud for det akutte behandlingsforløb.